КъБР-м и Жылагъуэ палатэр нэхъ жыджэрхэм хабжэ
Урысейм и Жылагъуэ палатэм къыщапщытэжащ илъэс блэкIам щIыналъэ къудамэхэр хъыбарегъащIэхэм зэрадэлэжьам и фIагъыр.
УФ-м и ЖП-м и пресс-IуэхущIапIэм къызэритымкIэ, ди къэралым и щIыналъэхэм щыIэ щIыпIэ жылагъуэ палатэхэм я хъыбару нэгъабэ утыку кърахьахэр 2015 гъэм яIам нэхърэ процент 11-кIэ нэхъыбэщ. 2016 гъэм и кIуэцIкIэ щIыналъэ жылагъуэ палатэ 59-м къабгъэдэкI хъыбар 1302-рэ къатащ. Илъэс блэкIахэм еплъытмэ, нэрылъагъущ абыхэм я бжыгъэр хэпщIыкIыу зэрыхэхъуар.
Къэпщытэныгъэм кърикIуахэмкIэ пашэныгъэр щIыналъи 4-м зэхуагуэшащ: Къэбэрдей-Балъкъэр Республикэм, Самарэ, Кемеровэ областхэм, Красноярск крайм щыIэ жылагъуэ палатэхэм я IуэхущIафэхэм теухуа хъыбарыщIэу 100-м щIигъу УФ-м и ЖП-м и сайтым къытрадзащ. КъэпщытакIуэхэм гу зылъатэр хъыбархэм я бжыгъэм и закъуэтэкъым, атIэ абыхэм я щхьэпагъри къалъытэрт. Апхуэдэу Къэбэрдей-Балъкъэрым и Жылагъуэ палатэм, адрейхэми хуэдэу, жыджэру къеIэт иджырей жылагъуэр зыгъэпIейтей Iуэхугъуэхэм теухуа упщIэхэр, федеральнэ, щIыналъэ законхэр къыщащтэкIэ, абыхэм цIыхубэм хуиIэ еплъыкIэхэр зрегъащIэ, щIыналъэм щыпсэухэм ирагъажьэ Iуэху зэмылIэужьыгъуэхэр ядеIыгъ, къэрал властым долажьэ.
«Къэбэрдей-Балъкъэрым и Жылагъуэ палатэр 2016 гъэм нэхъ жыджэру щытахэм я бжыгъэм зэрыхэтым и гугъу щытщIкIэ, абы дэщIыгъужыпхъэщ ди жылагъуэ IуэхущIапIэм хэт дэтхэнэ зыри цIыхухэм ядэлэжьэным хузэIухауэ зэрыщытыр, республикэм щыпсэухэм я дзыхь къыдагъэзыныр IуэхуфI нэхъыбэ зэфIэтхынымкIэ зэрыщхьэпэр», — къыхигъэщащ КъБР-м и Жылагъуэ палатэм и унафэщI Берд Хьэзрэталий.
КъБР-м и Жылагъуэ палатэм и пресс-IуэхущIапIэ.
